ET Euroopa Liidu Teataja L 195/75

KOMISJONI RAKENDUSOTSUS (EL) 2016/1183,

14. juuli 2016,

millega kiidetakse heaks veiste erakorraline vaktsineerimine nodulaarse dermatiidi vastu Bulgaarias ja millega muudetakse rakendusotsuse (EL) 2016/645 lisa

(teatavaks tehtud numbri C(2016) 4360 all)

(Ainult bulgaariakeelne tekst on autentne)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,

võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,

võttes arvesse nõukogu 17. detsembri 1992. aasta direktiivi 92/119/EMÜ, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega, (3) eriti selle artikli 14 lõiget 2 ja artikli 19 lõike 1 punkti a, lõike 3 punkti a ja lõiget 6,

võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (4) eriti selle artikli 4 lõiget 3,

ning arvestades järgmist:

(1) Direktiivis 92/119/EMÜ on sätestatud üldised tõrjemeetmed, mida kohaldatakse teatavate loomahaiguste puhangute, sealhulgas nodulaarse dermatiidi korral. Kõnealused tõrjemeetmed hõlmavad kaitse- ja järelevalvetsoonide kehtestamist nakatunud ettevõtte ümber ning samuti nähakse nendega ette erakorraline vaktsineerimine nodulaarse dermatiidi puhangu korral täiendava meetmena lisaks muudele tõrjemeetmetele.

(2) Bulgaaria teavitas 12. aprillil 2016 komisjoni nodulaarse dermatiidi kahtlustest kahes veisefarmis, mis asuvad vastavalt Kesk-Bulgaaria lõunaosa Haskovo piirkonna Dimitrovgradi valla Vodeni ja Chernogorovo külas, ligikaudu 80 km kaugusel naaberriikide piiridest. Pärast nende kahe esialgse puhangu kinnitamist Haskovo piirkonnas teatas Bulgaaria 13. aprillil 2016 nodulaarse dermatiidi puhangutest mitmes piirkonnas. 20. mail 2016 teatas Bulgaaria komisjonile 98 kinnitatud nodulaarse dermatiidi puhangust, millest 19 olid Haskovo, kaheksa Stara Zagora, viis Plovdivi, 54 Blagoevgradi, kuus Kyustendili, üks Perniki ja viis Smolyani piirkonnas.

(3) Tõkestamaks nodulaarse dermatiidi levikut Bulgaaria muudesse osadesse ning teistesse liikmesriikidesse ja kolmandatesse riikidesse, on komisjon vastu võtnud rakendusotsuse (EL) 2016/645 (5). Kõnealuses otsuses on sätestatud teatavad kaitsemeetmed seoses nodulaarse dermatiidi puhangu kinnitamisega Bulgaarias ja kehtestatud liidu tasandil otsuse lisas kirjeldatud piirangutsoon, mis hõlmab piirkonda, kus nodulaarse dermatiidi puhangud kinnitati, ning kaitse- ja järelevalvetsoone, mille Bulgaaria kehtestas direktiivi 92/119/EÜ artikli 10 kohaselt.

(4) Samal ajavahemikul 6. aprillist 2016 kuni 19. maini 2016 teatasid Kreeka ja endine Jugoslaavia Makedoonia vabariik uutest nodulaarse dermatiidi haiguspuhangutest.

(5) Vastavalt Euroopa Toiduohutusameti (EFSA) nodulaarset dermatiiti käsitlevale teaduslikule arvamusele (6) on kaubanduses kättesaadavad ainult nodulaarse dermatiidi vastased nõrgestatud elusvaktsiinid. Arvamuses kirjeldatakse nodulaarse dermatiidi nõrgestatud Neethling-viirusel põhinevat vaktsiini kui väga tõhusat vahendit haigestumise vältimiseks. Kuna homoloogsed nodulaarse dermatiidi vaktsiinid on tõhusamad kui lammaste rõugete nõrgestatud viirustel põhinevad vaktsiinid, on nende kasutamine soovitav, kuid sõltub üksnes väljaspool liitu tegutsevate vaktsiinitootjate poolsest pakkumisest.

(6) Liidus ei ole nodulaarse dermatiidi vastast vaktsiini, millel oleks müügiluba. Erakorralist vaktsineerimist vastavalt direktiivi 92/119/EMÜ artiklile 19 saab seega teha ainult kooskõlas Euroopa Parlamendi ja nõukogu direktiivi 2001/82/EÜ (7) artikliga 8, millega antakse raske episootilise haiguse korral, nagu seda on nodulaarne dermatiit, liikmesriikidele luba ajutiselt kasutada müügiloata vaktsiine.

(7) 25. aprillil 2016 esitas Bulgaaria komisjonile kava veiste erakorraliseks vaktsineerimiseks nodulaarse dermatiidi vastu nakatunud piirkondade ettevõtetes ning samuti teatavates selle liikmesriigiga piirnevates piirkondades (edaspidi „erakorralise vaktsineerimise kava“). Erakorralise vaktsineerimise kava sisaldab teavet meetmete rakendamise otsuse kohta, üksikasju vaktsineerimispiirkonna geograafilise ja haldusliku määratluse kohta, põllumajandusettevõtete ja vaktsineeritavate loomade arvu ning aega, mil vaktsineerimine tuleks lõpule viia. 20. mail 2016 teavitas Bulgaaria komisjoni oma kavatsusest laiendada erakorralise vaktsineerimise kava kogu Bulgaaria territooriumile. See nõuab rakendusotsuse (EL) 2016/645 lisas kirjeldatud piirangutsooni laiendamist. Seepärast tuleks rakendusotsuse (EL) 2016/645 lisa vastavalt muuta.

(8) Bulgaaria teatas 28. aprillil 2016 komisjonile kooskõlas direktiivi 92/119/EMÜ artikli 19 lõikega 6, et on omandanud piisaval hulgal homoloogilist nodulaarse dermatiidi vaktsiini vaktsiinipangast, mille komisjon asutas kooskõlas komisjoni 18. detsembri 2015. aasta rakendusotsusega, (8) ning on vastavalt erakorralise vaktsineerimise kavale alustanud erakorralist vaktsineerimist 20 km raadiuses dermatiidi kinnitatud puhangukoldest.

(9) On vaja sätestada tingimused erakorralise vaktsineerimise kohaldamiseks Bulgaarias. Nodulaarse dermatiidi kiire levik Bulgaarias kujutab endast ohtu Bulgaaria territooriumi ülejäänud osadele ja naaberriikidele. Seepärast on vaja ka tugevdada Bulgaarias kohaldatud tõrjemeetmeid, piirates üle kolme kuu vanuste vaktsineerimata veiste liikumist teistesse piirangutsoonis asuvatesse ettevõtetesse. Nimetatud vanusepiirang võimaldab viia vasikaid sünnijärgsel perioodil, mil neid ei saa tõhusalt immuniseerida, teistesse ettevõtetesse edasiseks kasvatamiseks. Samal ajal tuleb lubada vaktsineerimata veiste liikumist otse piirangutsoonis asuvasse tapamajja.

(10) Piirkond, kus nodulaarse dermatiidi vastu vaktsineerimine toimub, võib hõlmata kogu rakendusotsuses (EL) 2016/645 määratletud piirangutsooni, mis on sätestatud kõnealuse otsuse lisas.

(11) Erakorralise vaktsineerimise esimene ring tuleks lõpule viia võimalikult kiiresti ja hiljemalt 30. juuniks 2016. Edasiste haiguspuhangute korral teistes piirkondades tuleks erakorraline vaktsineerimine nakatunud piirkondades lõpule viia hiljemalt kahe kuu jooksul pärast esimese nodulaarse dermatiidi puhangu kinnitamist nendes piirkondades, sõltuvalt vaktsiinide kättesaadavusest.

(12) Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Lisaks meetmetele, mida Bulgaaria on võtnud vastavalt direktiivi 92/119/EMÜ artiklitele 4, 5 ja 10, võib Bulgaaria viia läbi käesoleva otsuse I lisas sätestatud piirkondades asuvates ettevõtetes peetavate veiste erakorralise vaktsineerimise nodulaarse dermatiidi vastu kooskõlas II lisas sätestatud tingimustega.

2. Kava, mille Bulgaaria esitas komisjonile 20. mail 2016 seoses I lisas sätestatud piirkondades asuvates ettevõtetes peetavate veiste erakorralise vaktsineerimisega nodulaarse dermatiidi vastu, kiidetakse heaks.

3. Nodulaarse dermatiidi vastu vaktsineeritud veiste igasugune liikumine teise liikmesriiki on keelatud.

4. Alla kuue kuu vanuste nodulaarse dermatiidi vastu vaktsineerimata, kuid vaktsineeritud emasloomadest sündinud veiste igasugune liikumine teise liikmesriiki on keelatud.

Artikkel 2

Bulgaaria võtab kõik vajalikud meetmed käesoleva otsuse täitmiseks ning teavitab sellest komisjoni ja teisi liikmesriike vastavalt direktiivi 92/119/EMÜ artikli 19 lõikele 5.

Artikkel 3

Rakendusotsuse (EL) 2016/645 lisa asendatakse käesoleva otsuse III lisa tekstiga.

Artikkel 4

Käesolev otsus on adresseeritud Bulgaaria Vabariigile.

Brüssel, 14. juuli 2016 Komisjoni nimel komisjoni liige Vytenis ANDRIUKAITIS

(1) EÜT L 395, 30.12.1989, lk 13.

(2) EÜT L 224, 18.8.1990, lk 29.

(3) EÜT L 62, 15.3.1993, lk 69.

(4) EÜT L 18, 23.1.2003, lk 11.

(5) Komisjoni 22. aprilli 2016. aasta rakendusotsus (EL) 2016/645, milles käsitletakse teatavaid kaitsemeetmeid nodulaarse dermatiidi vastu Bulgaarias (ELT L 108, 23.4.2016, lk 61).

(6) Scientific Opinion on lumpy skin disease – EFSA Panel on Animal Health and Welfare (AHAW), EFSA Journal 2015;13(1):3986.

(7) Euroopa Parlamendi ja nõukogu 6. novembri 2001. aasta direktiiv 2001/82/EÜ veterinaarravimeid käsitlevate ühenduse eeskirjade kohta (EÜT L 311, 28.11.2001, lk 1).

(8) Commission Implementing Decision of 18.12.2015 on the adoption of a financing decision regarding the Union financial contribution to emergency measures to combat lumpy skin disease in Greece in 2015 and establishing a stock of vaccines against lumpy skin disease (C(2015) 9573 final).

I LISA Bulgaaria Järgmised piirkonnad Bulgaarias: — kogu Bulgaaria territoorium.

II LISA Nodulaarse dermatiidi tõrje ja likvideerimise korral kasutatava erakorralise vaktsineerimise tingimused direktiivi 92/119/EMÜ artikli 19 kohaldamisel 1. Geograafiline piirkond, kus erakorraline vaktsineerimine läbi viiakse Vaktsineerimispiirkond on Bulgaaria piirkonnad, mida on kirjeldatud käesoleva otsuse I lisas. Vaktsineerimispiirkonnas kohaldatakse käesolevas otsuses ja rakendusotsuses (EL) 2016/645 sätestatud piiranguid lisaks direktiivi 92/119/EMÜ artiklis 10 sätestatud piirangutele. 2. Vaktsineeritavate loomade liik ja vanus Kõik veised, nagu on määratletud rakendusotsuse (EL) 2016/645 artikli 2 punktis a, sõltumata nende soost, vanusest ning tiinusest või tootlikkusest vaktsineeritakse vaktsineerimise esimeses voorus, millele on osutatud punktis 3. Vaktsineeritud veiste järglased vaktsineeritakse vastavalt vaktsiinitootja juhistele, kui nad on nelja kuu vanused või vanemad. 3. Vaktsineerimiskampaania kestus Vaktsineerimise esimene voor nakatunud piirkonnas viiakse lõpule 30. juuniks 2016. Vaktsineerimise esimene voor I lisas loetletud ülejäänud piirkondades viiakse lõpule nii kiiresti kui võimalik, kuid mitte hiljem kui kaks kuud pärast esimese haigusepuhangu kinnitamist selles piirkonnas. 4. Loomade ja nendest saadud toodete liikumise erikeeld Sõltumata mis tahes muudest meetmetest, mis võivad olla kehtestatud rakendusotsuses (EL) 2016/645 määratletud piirangutsoonis, ei tohi teise ettevõttesse viia üle 90 päeva vanuseid veiseid, välja arvatud juhul, kui nad on vaktsineeritud ja korrapäraselt uuesti vaktsineeritud vähemalt 28 päeva enne liikumise kuupäeva. Kui vaktsineerimisest on möödunud 28 päeva, kohaldatakse vaktsineeritud veiste liikumise ja vaktsineeritud veistest saadud toodete turuleviimise suhtes rakendusotsuses (EL) 2016/645 sätestatud meetmeid lisaks direktiivi 92/119/EMÜ artiklis 10 sätestatud meetmetele. Vaktsineerimata veiseid võib viia koheseks tapmiseks piirangutsoonis asuvasse tapamajja. Kui tegemist ei ole hädatapmisega, kohaldatakse ettevõttes, kus vaktsineerimine toimus, pärast karja vaktsineerimist seitsmepäevast ooteaega, enne kui vaktsineerimata veised tapmisele saadetakse. Nooremaid kui kuue kuu vanuseid vaktsineerimata loomi, kes on sündinud emasloomadest, kes on vaktsineeritud vähemalt 28 päeva enne poegimist, ning saanud selliste emasloomade ternespiima, võib viia teise piirangutsoonis asuvasse ettevõttesse. 5. Vaktsineeritud loomade eriregistreerimine Kohalik pädev asutus kannab iga vaktsineeritud veise vaktsineerimise üksikasjad spetsiaalsesse veebipõhisesse andmebaasi, mis on ühendatud vastavalt Euroopa Parlamendi ja nõukogu määrusele (EÜ) nr 1760/2000 (1) loodud keskse andmebaasiga. Registri kannetes tuleb näidata seost vaktsineeritud emaslooma ja tema järglaste vahel. 6. Muud erakorralise vaktsineerimisega seotud asjaolud 6.1. Vaktsineerimistsooni ümbritsev järelevalveala Bulgaarias Määratakse kindlaks punktis 1 osutatud vaktsineerimistsooni vähemalt 10 km ulatuses ümbritsev järelevalveala, kus teostatakse tugevdatud järelevalvet ja kus pädev asutus kontrollib veiste liikumist. Nodulaarse dermatiidi vastu vaktsineerimata veised, keda peetakse vaktsineerimistsooni ümbritseval järelevalvealal asuvates ettevõtetes, ei tohi ettevõttest lahkuda enne, kui on möödunud vähemalt seitsme päeva pikkune ooteaeg pärast vaktsineerimise lõpuleviimist ettevõtetes, mis asuvad vaktsineerimistsoonis vähem kui 10 km kaugusel. 6.2. Ajavahemik, mille jooksul kehtivad vastavalt direktiivi 92/119/EMÜ artiklile 10 ja rakendusotsusele (EL) 2016/645 kindlaks määratud tsoonides kohaldatavad meetmed Vaktsineerimistsoonis kohaldatavad meetmed jäävad jõusse kuni nende kehtetuks tunnistamiseni vastavalt direktiivi 92/119/EMÜ artikli 19 lõikele 6. 6.3. Vaktsineerimiskampaania läbiviimine Vaktsineerimist teeb pädeva asutuse ametnik või pädeva asutuse poolt ametisse määratud ja viimase järelevalve all tegutsev eraveterinaararst. Esmajärjekorras vaktsineeritakse veised, keda peetakse ettevõtetes, mis asuvad ohustatud tsoonis või järelevalvetsoonis ning teiste liikmesriikidega piirnevatel aladel ja Bulgaaria piirkondades, kus nodulaarset dermatiiti ei esine. Kehtestatakse vajalikud meetmed viiruse võimaliku levimise vältimiseks. Järelejäänud vaktsiinikogused saadetakse tagasi vaktsiini levitamise kohta koos kirjaliku aruandega vaktsineeritud veiste ja kasutatud dooside arvu kohta. 6.4. Kasutatav vaktsiin Nodulaarse dermatiidi vastane homoloogne nõrgestatud viiruse elusvaktsiin (Neethling-vaktsiinitüvi) „Lumpy Skin Disease Vaccine For Cattle“, Onderstepoort Biological Products, Lõuna-Aafrika. Teise võimalusena: nodulaarse dermatiidi vastane nõrgestatud viiruse elusvaktsiin (SIS-tüüp) „Lumpyvax“, MSD Animal Health, Intervet, Lõuna-Aafrika. Vaktsiini kasutatakse vastavalt tootja juhistele ja direktiivi 2001/82/EÜ artiklile 8 pädevate keskasutuste vastutusel. 6.5. Eduaruanne ja lõpparuanne Komisjonile ja liikmesriikidele tuleb erakorralise vaktsineerimise kava täideviimise kohta esitada direktiivi 92/119/EMÜ artikli 19 lõike 5 kohane eduaruanne. Komisjonile ja liikmesriikidele tuleb enne punktides 6.1 ja 6.2 osutatud piirangute kõrvaldamist esitada direktiivi 92/119/EMÜ artikli 19 lõike 5 kohane üksikasjalik aruanne erakorralise vaktsineerimise kava lõpuleviimise kohta. (1) Euroopa Parlamendi ja nõukogu 17. juuli 2000. aasta määrus (EÜ) nr 1760/2000, veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta (EÜT L 204, 11.8.2000, lk 1).